
A V I Z

asupra proiectului de Lege pentru modificarea art. 21 alin. (3), teza I din Legea nr.53/1991 privind indemnizaţiile şi celelalte drepturi ale senatorilor şi deputaţilor, precum şi salarizarea personalului din aparatul Parlamentului.



În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi, a fost sesizată, spre dezbatere şi avizare, cu proiectul de Lege pentru modificarea art. 21 alin. (3), teza I din Legea nr.53/1991 privind indemnizaţiile şi celelalte drepturi ale senatorilor şi deputaţilor, precum şi salarizarea personalului din aparatul Parlamentului.



Conform prevederilor art.60 din Regulamentul Camerei Deputaţilor, membrii Comisiei juridice, de disciplină şi imunităţi au dezbătut proiectul de  lege menţionat mai sus, în şedinţa din 5.04.2001, constatând următoarele:



- prin proiectul de lege supus dezbaterii s-a propus  reducerea diurnei de deplasare a parlamentarilor care nu locuiesc în Bucureşti, de la 2% la 1% pe zi, din indemnizaţia lunară.



- acest proiect de lege a fost adoptat de Camera Deputaţilor şi înaintat Senatului în vederea dezbaterii şi adoptării;

 - în şedinţa din 1 martie 2001, Senatul l-a respins şi în conformitate cu prevederile art.75 din Constituţia României, a fost trimis Camerei Deputaţilor pentru o nouă dezbatere.



Faţă de cele constatate şi ca urmare a examinării motivelor de respingere invocate de Senat, întrucât nivelul diurnei de deplasare a scăzut în termeni reali din anul 1998, de când datează acest proiect, membrii Comisiei juridice, de disciplină şi imunităţi au hotărât, cu majoritate de voturi, să propună respingerea  proiectului de lege.



În raport de obiectul şi conţinutul său, proiectul de lege face parte din categoria legilor ordinare.

